Úradný vestník L 207 , 17/08/2000 S. 0024 - 0040



Európska centrálna banka usmernenie Európskej centrálnej banky z 3. februára 2000 o správe devízových rezerv Európskej centrálnej banky národnými centrálnymi bankami a o právnej dokumentácii pre operácie s devízovými rezervami Európskej centrálnej banky (ECB/2000/1) (2000/516/ES) RADA GUVERNÉROV EURÓPSKEJ CENTRÁLNEJ BANKY, so zreteľom na Zmluvu o založení Európskeho spoločenstva (ďalej len "zmluva") a najmä na jej článok 105 ods. 2, tretia zarážka, a článok 31, tretia zarážka a články 12.1, 14.3 a 30.6 Štatútu Európskeho systému centrálnych bánk a Európskej centrálnej banky (ďalej len "štatút"), keďže: (1) podľa článku 30.1 štatútu poskytujú národné centrálne banky členských štátov, ktoré prijali jednotnú menu, Európskej centrálnej banke devízové rezervy a ECB má plné právo držať a spravovať devízové rezervy, ktoré boli na ňu prevedené; (2) podľa článkov 9.2 a 12.1 štatútu môže ECB vykonávať určité svoje činnosti prostredníctvom národných centrálnych bánk a môže sa obracať na národné centrálne banky, aby vykonali niektoré z jej operácií, a preto sa ECB domnieva, že národné centrálne banky by mali spravovať devízové rezervy ako agenti Európskej centrálnej banky; ECB považuje za potrebné k tomu, aby národné centrálne banky, ktoré pôsobia ako agenti pre Európsku centrálnu banku pri správe devízových rezerv ECB, uplatňovali kódex správania sa a dodržiavali niektoré ďalšie postupy vzhľadom k protistranám ECB; (3) účasť národných centrálnych bánk na správe devízových rezerv prevedených Európskej centrálnej banke a transakcie spojené s takouto správou znamenajú potrebu pripravovať dokumentáciu pre operácie zahŕňajúce devízové rezervy ECB; (4) v súlade s článkami 12.1 a 14.3 štatútu tvoria usmernenia ECB neoddeliteľnú súčasť práva spoločenstva, PRIJALA TOTO USMERNENIE: Článok 1 Vymedzenie pojmov Na účely tohto usmernenia: - "účastnícke členské štáty" znamená všetky členské štáty, ktoré prijali jednotnú menu v súlade so zmluvou, - "národné centrálne banky" znamená národné centrálne banky účastníckych členských štátov. Článok 2 Postavenie národných centrálnych bánk ako agentov ECB 1. Každá národná centrálna banka vykonáva operácie s devízovými rezervami ECB ako agent (mandatár) ECB a začatím takýchto operácií sa považuje status zastúpenia za uznaný. Pokiaľ ide o všetky operácie vykonané národnými centrálnymi bankami na účet ECB, každá národná centrálna banka oznámi pri dojednávaní každej operácie všetkým stranám postavenie ECB ako mandanta, a to uvedením názvu ako aj odkazom na číslo účtu alebo indentifikačný znak. 2. Každá národná centrálna banka pri vykonávaní operácií s devízovými rezervami ECB ako agent ECB podriadi svoje záujmy alebo záujmy akéhokoľvek subjektu, pre ktorý vykonáva operácie, záujmom ECB. 3. Každá národná centrálna banka v prípade požiadania protistranou ECB o dôkaz, že táto národná centrálna banka je oprávnená vykonávať operácie s devízovými rezervami ECB ako agent pre ECB, poskytne takýmto protistranám dôkaz o mandáte zastúpenia. Článok 3 Právna dokumentácia 1. Všetky operácie s devízovými rezervami ECB sa vykonávajú na základe právnej dokumentácie, ako požaduje tento článok. 2. Priloží sa dokument, ktorý je pripojený ako príloha I k tomuto usmerneniu a predstavuje neoddeliteľnú súčasť každej štandardnej dohody, podľa ktorej sa vykonávajú zaistené operácie (vrátane, bez obmedzenia, dohody o spätnom odkúpení, dohody o spätnom o odpredaji, dohody o operáciách typu "buy/sell back", dohody o operáciách typu sell/buy back, dohody o pôžičke cenných papierov a trojstranné dohody o repo operáciách) alebo mimoburzové operácie s derivátmi zahŕňajúce devízové rezervy ECB. 3. Musí existovať rámcová dohoda o vzájomnom započítaní pohľadávok (o nettingu) s každou protistranou v niektorej z foriem pripojených k tomuto usmerneniu ako príloha 2. 4. Všetky zaistené operácie s devízovými rezervami ECB zahŕňajúce dohody o spätnom odkúpení, dohody o spätnom odpredaji, dohody o operáciách typu "buy/sell back" a dohody o operáciách typu "sell/buy back" a všetky mimoburzovné operácie a deriváty týkajúce sa devízových rezerv ECB sú podložené štandardnými dohodami uvedenými v prílohe 3 k tomuto usmerneniu, v takých podobách, ako môžu byť schválené alebo čas od času zmenené a doplnené ECB. 5. Poskytovanie finančných služieb, ktoré zahŕňajú devízové rezervy ECB finančnými sprostredkovateľmi vrátane, bez obmedzenia, bankových, depozitných a investičných služieb poskytovaných korešpondentmi, správcami a depozitármi, zúčtovacími organizáciami a centrálnymi zúčtovateľmi pre deriváty, s ktorými sa obchoduje na burze, je zdokumentované podľa osobitných dohôd, keďže ich môže čas od času schvaľovať ECB. Článok 4 Záverečné ustanovenia Toto usmernenie je adresované národným centrálnym bankám účastníckych členských štátov. Toto usmernenie nadobúda účinnosť od 3. februára 2000. Toto usmernenie sa uverejní v Úradnom vestníku Európskych spoločenstiev. V Frankfurte nad Mohanom 3. februára 2000 V mene Rady guvernérov ECB Willem F. Duisenberg -------------------------------------------------- PRÍLOHA I PRÍLOHA ECB [1] Ustanovenia tejto prílohy ECB, ktoré majú byť priložené a majú predstavovať neoddeliteľnú súčasť každej štandardnej dohody, na základe ktorej sa vykonávajú kolaterálové operácie (vrátane, bez obmedzenia, dohody o spätnom odkúpení, dohody o spätnom odpredaji, dohody o operáciách typu buy/sell back a dohody typu sell/buy back) alebo mimoburzové operácie s derivátmi týkajúce sa devízových rezerv ECB podľa usmernenia o správe devízových rezerv Európskej centrálnej banky národnými centrálnymi bankami a o právnej dokumentácii pre operácie s devízovými rezervami Európskej centrálnej banky (ECB(2000/1). 1. Ustanovenia tejto prílohy dopĺňajú podmienky uplatňujúce sa na [názov štandardnej dohody, na ktorú sa táto príloha uplatňuje] zo dňa [dátum dohody] (dohoda) medzi Európskou centrálnou bankou (ECB) a [názov protistrany] (protistrana). Ustanovenia tejto prílohy sa pripájajú k dohode, sú do nej začlenené a predstavujú neoddeliteľnú súčasť tejto dohody. Ak a do rozsahu, do akého ustanovenia dohody (iné ako ustanovenia tejto prílohy) alebo rámcová dohoda ECB o vzájomnom započítaní pohľadávok (o nettingu) zo dňa [dátum] (rámcová dohoda o vzájomnom započítaní pohľadávok — o nettingu) medzi ECB a protistranou, vrátane akýchkoľvek ďalších doplňujúcich podmienok, príloha alebo rozvrh k tejto dohode, obsahuje ustanovenia nezlučiteľné s ustanoveniami tejto prílohy alebo ustanoveniami s rovnakým alebo podobným účinkom, ustanovenia tejto prílohy majú prednosť a uplatnia sa namiesto týchto ustanovení. 2. S výnimkou toho, ako požaduje zákon alebo iný právny predpis, protistrana súhlasí s tým, že zachová v tajnosti a za žiadnych okolností neprezradí tretej strane žiadne informácie alebo údaje poskytnuté ECB ani žiadne informácie týkajúce sa ECB, ktoré protistrana získala v dôsledku toho, že je stranou tejto dohody, vrátane, bez obmedzenia, informácií týkajúcich sa existencie alebo podmienok dohody (vrátane tejto prílohy) alebo vzťahu medzi protistranou a ECB, ktorý bol týmto zriadený, a zmluvná strana nepoužije názov ECB v žiadnom reklamnom alebo propagačnom materiáli. 3. Protistrana súhlasí s informovaním ECB písomne akonáhle je to primerane možné o i) akomkoľvek zlúčení alebo fúzii s iným subjektom alebo spojení s ním, alebo začlenení do neho, alebo o prevode celého jeho majetku alebo jeho podstatnej časti na iný subjekt; ii) o vymenovaní akéhokoľvek likvidátora, správcu, správcu konkurznej podstaty alebo podobného úradníka alebo o začatí akéhokoľvek konania na likvidáciu alebo reorganizáciu protistrany, alebo o akomkoľvek inom podobnom konaní; alebo iii) o zmene názvu protistrany. 4. ECB sa nezrieka imunity pred súdnym stíhaním alebo súdnou právomocou akéhokoľvek súdu alebo akéhokoľvek zbavenia záväzku voči ECB prostredníctvom súdneho príkazu, príkazu na osobitné plnenie alebo na vrátenie akéhokoľvek majetku ECB alebo zabavenie jej majetku (bez ohľadu na to, či pred alebo po rozsudku), v každom prípade do najväčšieho možného rozsahu povoleného uplatniteľným právom. 5. Vo vzťahu k ECB sa neuplatňuje žiaden prípad porušenia zmluvy alebo iné ustanovenie podobného druhu, v ktorých je vykonaný odkaz na konkurz, platobnú neschopnosť alebo iný podobný prípad ECB. 6. Protistrana súhlasí, že uzavrela túto dohodu (vrátane tejto prílohy) ako príkazca a nie ako agent pre akýkoľvek iný subjekt a že vo všetkých transakciách bude vystupovať ako príkazca. [1] Pôvodný text tejto prílohy je napísaný v anglickom jazyku a je začlenený do rámcových dohôd vypracovaných v anglickom, francúzskom a nemeckom jazyku. Rámcové dohody zostavené v anglickom jazyku sa riadia anglickým právom alebo právom štátu New York, rámcové dohody zostavené vo francúzskom jazyku sa riadia francúzskym právom a rámcové dohody zostavené v nemeckom jazyku sa riadia nemeckým právom. Preklad tejto prílohy do iných jazykov je iba na účely ilustrácie a nie je právne záväzný. -------------------------------------------------- PRÍLOHA 2 OBSAH Príloha 2a Rámcová dohoda o vzájomnom započítaní pohľadávok (o nettingu) podľa anglického práva (použije sa pre protistrany registrované v iných krajinách ako vo Francúzsku, Nemecku a Spojených štátoch amerických; zostavená v anglickom jazyku) Príloha 2b Rámcová dohoda o vzájomnom započítaní pohľadávok (o nettingu) podľa francúzskeho práva (použije sa pre protistrany registrované vo Francúzsku; zostavená vo francúzskom jazyku) Príloha 2c Rámcová dohoda o vzájomnom započítaní pohľadávok (o nettingu) podľa nemeckého práva (použije sa pre protistrany registrované v Nemecku; zostavená v nemeckom jazyku) Príloha 2d Rámcová dohoda o vzájomnom započítaní pohľadávok (o nettingu) podľa práva štátu New York (použije sa pre protistrany registrované v Spojených štátoch amerických; zostavená vo anglickom jazyku) -------------------------------------------------- PRÍLOHA 3 ŠTANDARDNÉ DOHODY O ZAISTENÝCH OPERÁCIÁCH A MIMOBURZOVÝCH OPERÁCIÁCH S DERIVÁTMI 1. Všetky zaistené operácie s devízovými rezervami ECB zahŕňajúce dohody o spätnom odkúpení, dohody o spätnom odpredaji, dohody o operáciách typu buy/sell-back a dohody o operáciách typu sell/buy-back budú zdokumentované podľa týchto štandardných dohôd, takou formou, ako môže schváliť alebo čas od času zmeniť a doplniť ECB: pre protistrany so sídlom vo Francúzsku, sa použije "Convention-cadre AFB relative aux opérations de pension livrée"; pre protistrany so sídlom v Nemecku sa použije "Rahmenvertrag für echte Pensionsgeschäfte"; pre protistrany usadené mimo Francúzska a Nemecka a neregistrované v Spojených štátoch amerických sa použije "PSA/ISMA Global Master Repurchase Agreement"; a pre protistrany registrované v Spojených štátoch amerických sa použije "The Bond Market Association Master Repurchase Agreement". 2. Všetky mimoburzové operácie zahŕňajúce devízové rezervy ECB sa zdokumentujú podľa týchto štandardných dohôd takou formou, ako môže schváliť a čas od času zmeniť a doplniť ECB: pre protistrany so sídlom vo Francúzsku "Convention-cadre AFB relative aux opérations de marché à terme"; pre protistrany so sídlom v Nemecku "Rahmenvertrag für echte Finanztermingeschafte"; pre protistrany usadené mimo Francúzska a Nemecka a neregistrované v Spojených štátoch amerických "1992 International Swaps and Derivatives Association Master Agreement"(viac mien cezhraničné, verzia podľa anglického práva); a pre protistrany registrované v Spojených štátoch amerických "1992 International Swaps and Derivatives Association Master Agreement" (viac mien — cezhraničné, verzia podľa práva štátu New York). --------------------------------------------------